
Mindent a kéznek! Múzeumpedagógiai innováció a bécsi Zoom Kindermuseumban és a gyermekmúzeumok fejlesztésének hazai lehetőségei

Dolgozatomban egy a hazánkban még alig ismert intézménytípust, a gyermekmúzeumot mutatok be.
A gyermekmúzeumok kialakulásának története és működésük alapelveinek bemutatása után a gyermekmúzeumok különböző társadalmi, pedagógiai funkcióit vizsgálom, különös tekintettel az élethosszig tartó tanulásban játszott szerepükre. Az innovatív múzeumpedagógiai módszerek megfigyeléséhez mint jó, követendő példát a bécsi ZOOM Kindermuseum módszereit elemzem. Továbbá feltérképezem, hogy milyen ilyen irányú kezdeményezések vannak Magyarországon, milyen formái jelennek meg a gyermekmúzeumok és iskolák együttműködésnek, milyen esetleges hiányosságok vannak még ezen a területen, mennyiben, illetve milyen irányba lehetne fejleszteni ezt az intézménytípust hazánkban.
A kutatásomat két hipotézis mentén építettem föl. Első feltételezésem, hogy a gyerekmúzeumok különösen nyitottak az innovatív, interaktív múzeumpedagógiai módszerekre. Második feltételezésem, hogy a szóban forgó intézmények az iskolákkal való együttműködésük során informális úton segítik a formális oktatás keretein belül zajló kompetenciafejlesztést.
Szekunder kutatásom alapvetően német és amerikai források vizsgálatán alapul. Az elméleti megalapozás során felhasznált reformpedagógiai, szociológiai-szociálpszichológiai múzeumpedagógiai, és kimondottan a gyermekmúzeumok módszertanával foglalkozó művek mellett a kutatásban tanulmányozott múzeumok belső anyagaira építek. Hipotéziseim alátámasztásához a külföldi és hazai szakirodalom áttekintése után hat intézményt vizsgáltam.
Először mint jó példát a bécsi Zoom Kindermuseumot vizsgáltam, majd a nemzetközi kitekintés tükrében azt vizsgáltam, hogy a gyermekmúzeumi eszme mennyire valósul meg a hazai kezdeményezésekben. Magyarországon az alábbi intézményeket vontam be a vizsgálatba: Csodák Palotája (Budapest), MiniCity(Budapest), Győri Gyerekmúzeum (Győr), Mesemúzeum (Budapest), Eszterházi Tündérkert (Fertőd).
A kutatás során strukturált interjút készítettem a vizsgált intézmények vezetőivel és múzeumpedagógusaival, esettanulmányt végeztem a ZOOM Kindermuseumban, részt vettem a különböző intézmények múzeumpedagógiai foglalkozásain, továbbá elemeztem a vizsgált múzeumok holnapjait, múzeumpedagógiai eszközeit, kiadványait, óravázlatait, éves jelentéseit.
Emellett kérdőíves felmérést végeztem a múzeumlátogatás iskolában való hasznosíthatóságáról a budapesti Mesemúzeumban tett látogatás kapcsán egy általános iskola alsó tagozatán tanító pedagógusokkal.




